Internasionale Vrouedag: Kongolese mans stig feministegroep - Maroela Media
24 mans in die Demokratiese Republiek van die Kongo (DRK) het 'n groep gestig wat ten doel het om te veg vir die regte van vroue in dié streek. Daar word daagliks 1 152 vroue in die DRK verkrag, volgens 'n studie deur die American Journal of Public Health. Dié gebied word beskou as die slegste plek in die wêreld om 'n vrou te wees.
"Die nie net feministebewegings wat deur vroueregte geraak word nie," het die lede van dié groep, V-Men Congo, in 'n verklaring oor die groep se totstandkoming gesê.
"Die regte van vroue het 'n invloed op ons gemeenskaplike menslikheid en die toekoms van ons samelewing."
Die groep staan onder die leiding van Denis Mukwege, 'n dokter wat bekend is vir die kliniek vir verkragtingslagoffers wat hy in die ooste van die DRK opgerig het, en is gestig met die oog op Internasionale Vrouedag wat vandag gevier word.
Die doel van die groep is om op te staan teen die "skandelike diskriminasie en haatdraende houding teenoor vroue" wat ekonomiese ontwikkeling in die wiele ry, het hulle gesê.
"Kom ons verbreek die stilte. Kom ons verander die ingesteldheid van ons seuns en dogters, ons broers en susters, ons vaders en moeders, en kom ons maak 'n einde aan die seksuele geweld teen vroue wat ongestraf bly," het hulle gesê.
Die groep se naam is afkomstig van die V-Day beweging wat die beëindiging van geweld teen vroue en meisies ten doel het. Die beweging is begin deur die aktivis en dramaturg Eve Ensler, die skrywer van "The Vagina Monologues". Die V staan vir "victory", "valentine" en "vagina".
Die ooste van die DRK word steeds gekenmerk deur die gewelddadige optrede van rebelle- en militaristiese bewegings wat, volgens regse groepe, verkragting as 'n oorlogswapen gebruik.